64. ΒΑΣΙΛΙΚΟΝ ΔΙΑΤΑΓΜΑ της 18/28 Φεβρ. 1958 Περί θέσεως εις κυκλοφορίαν νέου τύπου (Ε) μηχανοκολλήτων ταινιών εισπράξεως του φόρου καταναλώσεως καπνού επί των σιγαρέττων εγχωρίας προελεύσεως. Έχοντες υπ’ όψιν τας διατάξεις των άρθρ. 12 και 88 του «Κώδικος των Νόμων περί φορολογίας του καπνού» (Β.Δ. της 16 ης  Απρ. 1920) και του άρθρ. 4 παρ. 5 του Α.Ν. 1973/39, προτάσει του επί των Οικονομικών Υπουργού και μετά γνώμην του Συμβουλίου Επικρατείας υπ’ αριθ. 35/1958, απεφασίσαμεν και διατάσσομεν: Άρθρον μόνον.-1.Παραλλήλως προς τας εν κυκλοφορία μηχανοκολλήτους ταινίας φορολογίας σιγαρέττων εσωτερικού (ταινίαι ΤΥΠΟΥ Α΄ και ΤΥΠΟΥ Β΄), τίθενται εις κυκλοφορίαν και νέαι τοιαύται «ΤΥΠΟΥ Ε΄» διαστάσεων 45Χ19 χιλιοστομέτρων. 2.Αι ταινίαι αύται φέρουσι δια του κυρίου  χρώματος της εκτυπώσεώς των εις το αριστερόν  άκρον αυτών, ως κυρίαν παράστασιν, τον  Βασιλικόν Θυρεόν μετά των Ηρακλέων εντός  πλαισίου εκ διπλού κύκλου, κυκλικώς δε εντός του  διακένου των δύο κύκλων του πλαισίου τας λέξεις  «ΒΑΣΙΛΕΙΟΝ ΤΗΣ ΕΛΛΑΔΟΣ». Δεξιόθεν δε καθ’  όλον το υπόλοιπον τμήμα της ταινίας,  αναγράφονται κατά μήκος ταύτης εις μεν την  πρώτην γραμμήν εν μέσω διακοσμητικών στοιχείων, το οικείον κεφαλαίον γράμμα της κατηγορίας και ο αριθμός της κλάσεως, εις δε την δευτέραν και τρίτην παραλλήλους γραμμάς, δια διγράμμων κεφαλαίων γραμμάτων αι λέξεις «ΦΟΡΟΣ ΚΑΠΝΟΥ». Ο τε Βασιλικός Θυρεός και λοιπαί ενδείξεις της ταινίας, περιβάλλονται δι’ ορθογωνίου παραλληλογράμμου πλαισίου εκ συμπλέγματος κοσμημάτων αρχαϊκού τύπου και παραλλήλων γραμμών. Πλέον του κυρίου χρώματος των ως άνω παραστάσεων, έχουσιν εκτυπωθή και έτερα δύο χρώματα ως προστατευτικά δάπεδα (φόντο) τα οποία καλύπτουσιν ολόκληρον την επιφάνειαν του χάρτου δια των δύο συμπλεκομένων λεπτοτάτων γραμμικών σχεδίων αυτών. 3.Η ταινία του τύπου τούτου θα επικολλάται δια των ειδικών προς τούτο μηχανών επί των κυτίων των σιγαρέττων (κασσετίνας ή συρταρωτό) εις οιανδήποτε πλευράν αυτών, κατά τρόπον όμως τοιούτον ώστε να διασφαλίζηται πλήρως το περιεχόμενον τούτων και να καθίσταται αδύνατον το άνοιγμα του κυτίου και η εξ αυτού εξαγωγή σιγαρέττων άνευ διαρρήξεώς των. 4.Τα της εκτυπώσεως των ταινιών τούτων, διακρίσεως αυτών εις κατηγορίας, και κλάσεις, ακυρώσεώς των κλπ. ρυθμίζονται υπό των διατάξεων του από 2/21.12.54 Β.Δ/τος. Η ισχύς του παρόντος Β.Δ/τος άρχεται από της ημέρας δημοσιεύσεώς του δια της Εφημερίδος της Κυβερνήσεως. Εις τον αυτόν επί των Οικονομικών Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 